Document ID: 32004R0689

Komisijas Regula (EK) Nr. 689/2004
(2004. gada 14. aprīlis),
ar ko groza Regulu (EK) Nr. 414/2004, ar kuru pieņem īpašus pasākumus, lai pielāgotu kārtību, kādā pārvalda tarifu kvotas banānu importam, saistībā ar jaunu dalībvalstu pievienošanos 2004. gada 1. maijā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 13. februāra Regulu (EEK) Nr. 404/93 par banānu tirgus kopīgo organizāciju [1], un jo īpaši tās 20. pantu,
tā kā:
(1) Ar Komisijas Regulu (EK) Nr. 414/2004 [2] pieņēma pasākumus, kas vajadzīgi, lai identificētu jo īpaši tradicionālos Kopienā reģistrētos tirgus dalībniekus, kas ir apgādājuši jauno dalībvalstu tirgus 2000., 2001. un 2002. gadā, ņemot vērā pasākumus, kas jāpieņem, lai pielāgotu kārtību, kādā pārvalda tarifu kvotas banānu importam, saistībā ar jaunu dalībvalstu pievienošanos 2004. gada 1. maijā.
(2) Regulas (EK) Nr. 414/2004 6. panta 2. punktā ir uzskaitīti apliecinoši dokumenti, kas tirgus dalībniekiem jāiesniedz kompetentajām iestādēm, lai tos atzītu par tradicionālajiem tirgus dalībniekiem. Ņemot vērā grūtības, kas tirgus dalībniekiem radušās, cenšoties iegūt to dokumentu kopijas, kas ir citu tirgus dalībnieku rīcībā, lai apliecinātu produktu faktisko laišanu brīvā apgrozībā galamērķa valstī, jānorāda papildu apliecinošie dokumenti, kurus var uzrādīt. Minētajiem dokumentiem jo īpaši jāapliecina tas, ka produkti ir nosūtīti galamērķa valstij un ir pārdoti tirgus dalībniekam, kurš, savukārt, apgādā attiecīgās valsts tirgu.
(3) Šīs regulas noteikumi ir domāti, lai ņemtu vērā īslaicīgās grūtības, kas radušās tirgus dalībniekiem, un neierobežo nevienu pasākumu, ko turpmāk var pieņemt Komisija, lai pārvaldītu attiecīgos importa pasākumus.
(4) Tādēļ atbilstoši jāgroza Regulas (EK) Nr. 414/2004 6. un 7. pants, kas attiecas uz dalībvalstu paziņojumiem, un jaunos noteikumus jāpiemēro no iepriekš minētās regulas spēkā stāšanās dienas.
(5) Šajā regulā paredzētie pasākumi ir saskaņā ar Banānu pārvaldības komitejas atzinumu,
IR PIEŅĒMUSI ŠO REGULU.
1. pants
Ar šo Regulu (EK) Nr. 414/2004 groza šādi:
1. Minētās regulas 6. pantam pievieno šādu punktu:
"4. Ja attiecīgais tirgus dalībnieks nevar sniegt pierādījumus 2. panta otrajā apakšpunktā minētajai laišanai brīvā apgrozībā, viņam vai viņai jāsniedz apliecinājums tam, ka produkti ir nosūtīti jaunajai dalībvalstij, un jāiesniedz dokumenti, kas minēti 2. punkta pirmā apakšpunkta g) daļā, pievienojot tiem attiecīgus maksājuma apstiprinājumus. Šādos gadījumos attiecīgi apstiprinātu Kopienas tranzīta dokumentu var pieņemt kā pierādījumu tam, ka produkti ir nosūtīti jaunajām dalībvalstīm. Minētie papildu pierādījumi jāiesniedz vēlākais līdz 2004. gada 21. aprīlim.
Iepriekšējo apakšpunktu piemēro, lai noteiktu pagaidu īpašo references daudzumu banānu ievešanas atļauju izsniegšanai 2004. gada maijā un jūnijā."
2. Minētās regulas 7. panta 3. punktā vārdus "2004. gada 15. aprīlis" aizstāj ar vārdiem "2004. gada 23. aprīlis".
2. pants
Šī regula stājas spēkā dienā, kad tā publicēta Eiropas Savienības Oficiālajā Vēstnesī.
To piemēro no 2004. gada 7. marta.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 14. aprīlī

Labels: 3
17